**NOTĂ INFORMATIVĂ**

**la proiectul Hotărârii Guvernului privind aprobarea proiectului de lege pentru modificarea Legii nr. 50/2021 cu privire la grupurile de acțiune locală**

|  |
| --- |
| **1. Denumirea autorului şi, după caz, a participanţilor la elaborarea proiectului.** |
| Autorul proiectului Hotărârii Guvernului privind aprobarea proiectului de lege pentru modificarea Legii nr. 50/2021 cu privire la grupurile de acțiune locală este Ministerul Agriculturii și Industriei Alimentare (*în continuare - MAIA*). |
| **2. Condiţiile ce au impus elaborarea proiectului de act normativ şi finalităţile urmărite.** |
| Scopul proiectului de lege pentru modificarea Legii Nr. 50/2021 cu privire la grupurile de acțiune locală este aducerea în concordanță a actului normativ cu prevederile noii legi cu privire la subvenționarea în agricultură și mediul rural, adoptată în primăvara anului 2023, precum și îmbunătățirea condițiilor de înregistrare și funcționare a grupurilor de acțiune locală (*în continuare – GAL*).  Legea Nr. 50/2021 cu privire la grupurile de acțiune locală reglementează modul de constituire, activitate, reorganizare şi lichidare a GAL-urilor.  Astfel, în perioada 2021-2023, conform situației la data de 1 noiembrie 2023, în Republica Moldova au fost create 52 GAL-uri, inclusiv 45 sunt înregistrate cu statut de persoană juridică la Agenția Servicii Publice, iar 6 sunt în proces de înregistrare.  În perioada de implementare a legii citate, s-au produs modificări în legislația națională, inclusiv adoptată o lege nouă privind subvenționarea în agricultură și mediul rural (Legea nr.71/2023), care stă la baza finanțării GAL-urilor, precum și au fost identificate unele situații incerte în aplicarea actului normativ menționat.  Prin urmare, prezentul proiect prevede aducerea în concordanță a Legii Nr. 50/2021 privind grupurile de acțiune locală cu prevederile Legii nr. 71/2023 și îmbunătățește actul normativ, oferind o claritate mult mai bună pentru fondatorii GAL-ului și o transparență mai sporită în procedura și condițiile de constituire a parteneriatelor locale.  Proiectul propus va asigura o politica constantă de dezvoltare a mediului rural, prin implementarea Programului LEADER în Republica Moldova atât din Fondul național de dezvoltare a agriculturii și mediului rural, cât și din mijloacele financiare parvenite de la partenerii de dezvoltare.  De menționat faptul, că proiectul de lege nu conține norme ce ar reglementa activitatea de întreprinzător. Astfel, aceasta nu stabilește cerințe pentru iniţierea, desfăşurarea şi lichidării afacerii, precum şi de control asupra afacerii, după cum se definește în art. 14 din Legea nr. 235/2006 cu privire la principiile de baza de reglementare a activității de întreprinzător.  În acest context, se propune spre examinare proiectul Hotărârii Guvernului privind aprobarea proiectului de lege pentru modificarea Legii nr. 50/2021 cu privire la grupurile de acțiune locală. |
| **3. Descrierea gradului de compatibilitate pentru proiectele care au drept scop armonizarea legislaţiei naţionale cu legislaţia Uniunii Europene.** |
| Proiectul nu conține norme privind armonizarea legislației naționale cu legislaţia Uniunii Europene. |
| **4. Principalele prevederi ale proiectului şi evidenţierea elementelor noi.** |
| Proiectul Hotărârii Guvernului privind aprobarea proiectului de lege pentru modificarea Legii nr. 50/2021 cu privire la grupurile de acțiune locală prevede următoarele modificări și completări esențiale:   1. Articolul 8 privind fondatorii și calitatea de membru a fost redenumit și expus în redacție nouă, accentul fiind pus pe subiecții ce constituie GAL-urile și activitatea bazată pe principiile de egalitate a membrilor în cadrul GAL; 2. Articolul 10 privind procedura și condițiile de constituire a fost completat cu un alineat nou referitor la localitățile rurale ce intră în componența orașelor cu o populație mai mare de 10.000 locuitori, care pot constitui sau să facă parte componentă a grupului de acțiune locală, având la bază decizia de constituire sau aderare a acestor localități de către consiliul local al unității administrativ-teritoriale din care fac parte; 3. Articolul 13 cu privire la emiterea deciziei de către organul central de specialitate, a fost expus în redacție nouă, fiind specificat termenul de decizie de conformitate a GAL-ului pentru înregistrare la organul înregistrării de stat și nu decizie de înregistrare, cum a existat până acum. Tot aici, alineatul (2) privind setul de documente depus pentru emiterea deciziei a fost completat cu lista fondatorilor GAL-ului, care va produce o claritate referitor la procentajul sectoarelor public, antreprenorial și civic în cadrul parteneriatului local; 4. Articolul 14 privind înregistrarea GAL-ului a fost îmbunătățit și completat cu obligativitatea GAL-ului cu privire la comunicarea organului central de specialitate despre decizia organului înregistrării de stat, pentru a fi inclus în Lista grupurilor de acțiune locală ținută de acesta; 5. Articolul 16 cu privire la aderarea noilor membri a fost completat cu obligativitatea GAL-ului de comunicare a organului central de specialitate despre orice modificare ce ține de componența membrilor, fiind stabilit un termen de 30 zile de la adoptarea deciziei de admitere; 6. Articolul 17 privind încetarea calității de membru a fost expus cu conținut nou, prevederea legală fiind focusată pe faptul, că renunțarea la calitatea de membru se comunică adunării generale a GAL-ului și încetarea calității de membru atrage după sine radierea din registrul membrilor GAL. 7. Articolul 18 privind reorganizarea și lichidarea GAL-ului a fost expus în redacție nouă, fiind accentuat faptul, că lichidarea GAL-ului se efectuează și la cererea organului central de specialitate, în baza deciziei de neconformitate a activității acestuia cu principiile Programului LEADER; 8. Articolul 20 privind adunarea generală a GAL-ului, care este organul suprem al parteneriatului, a fost completat cu două competențe noi cu privire la aprobarea planului operațional privind implementarea strategiei de dezvoltare locală a GAL-ului și constatarea renunțării sau excluderea la/din calitatea de membru; 9. Articolul 23 privind atribuțiile consiliului de administrație a fost completat cu atribuția cu privire la revocarea din funcție a directorului GAL; 10. Articolul 26 privind președintele GAL-ului a fost modificat, fiind excluse atribuțiile acestuia în activitatea comitetului de selectare a GAL-ului, care examinează și selectează proiectele de dezvoltare rurală; 11. Articolul 30 privind organul executiv și personalul GAL-ului, la alineatul (7) ce ține de directorul GAL a fost modificat, fiind specificat faptul, că acesta activează în baza contractului de mandat; 12. Articolul 34 privind raportarea anuală a GAL-urilor a fost expus în redacție nouă, fiind simplificată procedura de raportare, cu prezentarea doar a unui raport și cu alt termen de prezentare; 13. Articolul 35 privind monitorizarea GAL-ului a fost modificat, norma fiind îmbunătățită la alineatul (3) și completată cu alineatele (4) - (7), care fac o claritate în atribuțiile organului central de specialitate și cele ale Agenției de Intervenție și Plăți pentru Agricultură în procesul de monitorizare. Totodată, acest articol atrage atenția GAL-urilor asupra comunicării obligatorii a organului central de specialitate și a organului de înregistrare cu modificările operate în actele de constituire; 14. Articolul 36 privind supravegherea GAL-ului a fost completat cu o normă privind verificarea registrelor GAL-ului de către organul central de specialitate, în cazul în care are loc sesizarea produsă de Agenția de Intervenție și Plăți pentru Agricultură. Tot aici, a fost specificat și faptul, în baza cărui act administrativ se va produce radierea GAL-ului din Lista GAL-urilor. De asemenea, proiectul se completează cu articolul 361 privind emiterea deciziei de neconformitate, cu menționarea cazurilor concrete de emitere a acesteia. 15. Articolul 37 a fost redenumit în Lista grupurilor de acțiune locală și expus în redacție completată, accentul fiind pus pe finanțarea GAL-urilor din Fondul național de dezvoltare a agriculturii și mediului rural, fondurile de dezvoltare la nivel național, fondurile locale, fondurile de preaderare și fondurile din partea partenerilor de dezvoltare.   Ajustarea cadrului normativ cu privire la grupurile de acțiune locală este o necesitate pentru aducerea în concordanță a Legii Nr. 50/2021 cu privire la grupurile de acțiune locală cu prevederile Legii Nr. 71/2023 cu privire la subvenționarea în agricultură și mediul rural și îmbunătățirea acestuia, în rezultatul depistării mai multor impedimente identificate în procesul de implementare.  De asemenea, acest act normativ va contribui la creșterea șanselor de valorificare a potențialului de atragere a fondurilor, inclusiv celor externe pentru administrarea GAL-urilor, separat de finanțarea proiectelor din cadrul strategiei de dezvoltare locală.  Astfel, Ministerul Agriculturii și Industriei Alimentare este autoritatea administrației publice centrale, responsabilă de implementarea Programului LEADER, și împreună cu partenerii de dezvoltare va contribui la adoptarea bunelor practici în procesul de dezvoltare a economiei locale, crearea noilor locuri de muncă, mobilizarea comunității, îmbunătățirea calității vieții în zonele rurale, precum și crearea noilor servicii digitale, care să corespundă nevoilor rezidenților din zonele rurale. |
| **5. Fundamentarea economico-financiară.** |
| Proiectul nu necesită mijloace financiare pentru punerea în aplicare a modificărilor propuse și implementarea la general a actului normativ. |
| **6. Modul de încorporare a actului în cadrul normativ în vigoare.** |
| Adoptarea și punerea în aplicare a prevederilor proiectului nu impune necesitatea aprobării unui act normativ de implementare a legislației privind grupurile de acțiune locală. |
| **7. Avizarea şi consultarea publică a proiectului.** |
| În conformitate cu prevederile pct. 177 din Hotărârea Guvernului nr. 610/2018 pentru aprobarea Regulamentului Guvernului și în scopul respectării articolului 9 din Legea nr. 239/2008 privind transparența în procesul decizional, anunțul de inițiere a elaborării proiectului a fost plasat pe pagina web a Ministerului [www.maia.gov.md](http://www.maia.gov.md) la data de 18 mai 2023, compartimentul *Transparența decizională* la rubrica *Proiecte de documente -* <https://particip.gov.md/ro/document/stages/anunt-privind-initierea-elaborarii-proiectului-de-lege-pentru-modificarea-legii-nr-502021-cu-privire-la-grupurile-de-actiune-locala/10501>  Proiectul de lege a fost elaborat de către Ministerul Agriculturii și Industriei Alimentare, de comun cu Rețeaua Națională LEADER, asociația ce vine să promoveze abordarea LEADER în Republica Moldova, susținând și reprezentând interesele Grupurilor de Acțiune Locală. În acest context menționăm, că propunerile de modificare a Legii Nr. 50/2021 au fost puse în discuție în cadrul a 6 forumuri regionale ale grupurilor de acțiune locală, organizate de Rețeaua Națională LEADER în perioada 06-28 septembrie 2023: *Bălți* (06.09.2023), *Comrat* (07.09.2023), *Edineț* (13.09.2023), *Chișinău* (14.09.2023), *Călărași* (27.09.2023) și *Cahul* (28.09.2023).  De asemenea, Ministerul a creat un grup de lucru, aprobat prin Ordinul nr. 121 din 28 septembrie 2023, care este responsabil de elaborarea acestui proiect. În componența Grupului au fost incluși reprezentanții Ministerului, Agenției de Intervenție și Plăți pentru Agricultură, Agenției Servicii Publice, Rețelei Naționale LEADER și Congresului Autorităților Locale din Moldova.  Grupul de lucru s-a convocat în câteva ședințe, în perioada septembrie-octombrie 2023, în cadrul cărora s-a pus în discuție proiectul respectiv. În rezultat, reprezentanții Agenției Servicii Publice și Rețelei Naționale LEADER au venit cu propuneri, prin care proiectul a fost ulterior completat și îmbunătățit. Varianta finală la fel a fost coordonată cu Grupul de lucru.  Proiectul propriu zis se va plasa pe pagina web oficială a MAIA și pe platforma guvernamentală, pentru consultări publice, după anunțarea în ședința secretarilor generali.  Conform legislației în vigoare, proiectul urmează să fie avizat/expertizat de către autoritățile publice și instituțiile interesate, implicate în procesul de punere în aplicare. |
| **8. Constatările expertizei anticorupție.** |
| Proiectul va fi remis Centrului National Anticorupție spre examinare și expertiză anticorupție. |
| **9. Constatările expertizei de compatibilitate** |
| Proiectul nu necesită expertiză de compatibilitate. |
| **10. Constatările expertizei juridice** |
| Proiectul va fi examinat și expertizat juridic de către Ministerul Justiției. |
| **11. Constatările altor expertize.** |

**Secretar General Sergiu GHERCIU**